钦定古今图书集成/明伦汇编/官常典/第492卷 > 张仁愿
## 钦定古今图书集成/明伦汇编/官常典/第492卷 > 张仁愿

按《唐书》本传：“仁愿，华州下邽人。本名仁亶，以睿宗讳
音近避之。有文武材。武后时累迁殿中侍御史。御史
郭弘霸者，称后乃弥勒佛身，又凤阁舍人张嘉福、王
庆之请以武承嗣为皇太子，邀仁愿联章，仁愿正色
拒之。后王孝杰为吐剌军总管，与吐蕃战不利，仁愿
监其军，因入言状，孝杰坐免，擢仁愿侍御史。万岁通”
天中，监察御史孙承景监清边军，战还，自图先锋当
矢石状，武后叹曰：“御史乃能如是乎？”擢为右肃政台
中丞，诏仁愿即叙其麾下功。仁愿先问承景破敌曲
折，承景实不行，所问皆穷。仁愿劾奏承景罔上，虚列
卤级，贬为崇仁令，以仁愿代为中丞，检校幽州都督。
默啜寇赵、定，还出塞，仁愿以兵邀之，贼引去，矢著其
手，武后遣使劳问，赐药注傅。迁并州都督长史。神龙
中，进左屯卫大将军，兼检校洛州长史。会谷贵多盗，
仁愿一切捕杀，胔积府门，畿甸震慑无敢犯。先是，贾
敦颐尝为长史，有政绩，时人为之语曰：“洛有前贾后
张，敌京兆三王。”三年，朔方军总管沙吒忠义为突厥
所败，诏仁愿摄御史大夫代之。既至，贼已去，引兵踵
击，夜掩其营，破之。始，朔方军与突厥以河为界，北厓
有拂云祠，突厥每犯边，必先谒祠祷解，然后料兵度
而南。时默啜悉兵西击突骑施，仁愿请乘虚取漠南
地，于河北筑三受降城，绝卤南寇路。唐休璟以为两
汉以来皆北守河，今筑城卤腹中，终为所有。仁愿固
请，中宗从之，表留岁满兵以助工。咸阳兵二百人逃
归，仁愿禽之，尽斩城下，军中股栗，役者尽力，六旬而
三城就。以拂云为中城，南直朔方，西城南直灵武，东
城南直榆林，三垒相拒，各四百馀里。其北皆大碛也，
斥地三百里而远。又于牛头、朝那山北置烽候千三
百所，自是突厥不敢逾山牧马，朔方益无寇，岁损费
亿计，减镇兵数万。初建三城也，不置壅门，曲敌战格。
或曰：“边城无守备可乎？”仁愿曰：“兵贵攻败，贱退守，寇
至当并力出拒，敢回望城者斩。何事守备，退忸其心
哉！”后常元楷代为总管，始筑壅门，议者益重仁愿而
轻元楷。景龙二年，拜左卫大将军、同中书门下三品，
封韩国公。春，还朝，秋，复督军备边，帝为赋诗祖道，赏
赉不赀。迁镇军大将军。睿宗立，乃致仕，加兵部尚书，
廪禄全给。开元二年卒，赠太子少保。仁愿为将，号令
严，将吏信伏，按边抚师，赏罚必直功罪。后人思之，为
立祠受降城，出师辄享焉。宰相文武兼者，当时称李
靖、郭元振、唐休璟、仁愿云。“在朔方，奏用御史张敬忠、
何鸾、长安”尉寇泚、鄠尉王易从，始平主簿刘体微分
总军事，太子文学柳彦昭为《管记》，义乌尉晁良贞为
随机，皆著称，后至大官，世名“仁愿知人。”